Odgodena rasprava o izmjenama ZOR-a 

Zagreb, 29. rujna 2009. (Hina) - Gospodarsko-socijalno vijeće (GSV) odgodilo je danas na zahtjev sindikata raspravu o izmjenama Zakona o Radu (ZOR) za iduću sjednicu, izvijestio je novinare nakon neuspjele sjednice GSV-a predstojnik Vladina ureda za socijalno partnerstvo Vitomir Begović. 

Sindikalni predstavnik izvijestio nas je kako se nisu uspjeli pripremiti za izmjene ZOR-a te zatražio odgodu, što pak nisu htjeli prihvatiti poslodavci, rekao je Begović dodavši kako će se u vezi ZOR-a ipak morati sazvati nova sjednica.

"Tražili smo odgodu jer nismo htjeli da u nadglasavanju prođu izmjene ZOR-a koje nismo spremni prihvatiti", izjavio je Hini nakon sjednice predsjednik Udruge radničkih sindikata Hrvatske Damir Jakuš, koji trenutno predsjeda GSV-om.

Za sindikate su i dalje sporna pitanja preraspodjele radnog vremena i broja ugovora o radu na određeno vrijeme, a boje se da bi ih Vlada i poslodavci u tome mogli nadglasati.

Sadašnje promjene ZOR-a trebale su, prema prvotnom dogovoru, proći tek uz manje korekcije, kako bi se hrvatski zakon usuglasio sa zakonodavstvom Europske unije, a interesna pitanja bila bi ostavljena za iduću fazu zakonskih promjena.

Predstavnici poslodavaca nakon sjednice nisu željeli posebno komentirati natezanje oko zakona, već su samo ustvrdili da o izmjenama ZOR-a više ne žele raspravljati.

Socijalni partneri na današnjoj su sjednici prethodno uspjeli podržati Zakon o trgovačkim društvima.

